<classify> SERIKALI itaboresha kanuni za utoaji na usimamizi wa mikopo kumwezesha kijana kupata fursa ya mkopo kuendeleza miradi mbalimbali itakayomkwamua kiuchumi.Hayo yameelezwa na Naibu Waziri, Ofisi ya Waziri Mkuu, Kazi, Vijana na Ajira, Anthony Mavunde wakati wa hafla ya kukabidhi hundi ya Sh milioni 92 iliyotolewa na Ofisi ya Waziri Mkuu, Kazi, Vijana, Ajira na Wenye Ulemavu kupitia Mfuko wa Maendeleo ya Vijana. Alisema serikali imeweka mikakati ya kuwawezesha vijana kiuchumi waweze kuanzisha au kuendeleza uzalishaji mali.Alisema serikali ilianzisha kanuni za utoaji na usimamizi wa mikopo kwa vikundi vya wanawake, vijana na watu wenye ulemavu kwa lengo la kutoa mikopo yenye riba nafuu. Kwa kulitambua hilo, alisema serikali imeamua kuangalia utaratibu mzuri utakaokuwa unatoa fursa ya kuwezesha vijana kupata mikopo hiyo, ikiwemo suala la kumwezesha kijana mmoja mmoja kuwa na nafasi ya kupata mikopo hiyo.Mfano kijana akiwa ana mradi wake na akawa na vigezo vya kukopesheka ni vyema akapatiwa mkopo ajiendeleze kiuchumi kwa kuwa atakuwa na uwezo kuzalisha ajira kwa wengine,alisema.Alisema awali lengo la kutoa mkopo huo kwa vijana ilikuwa ni kuwawezesha kuendeleza miradi ya uzalishaji mali wanayoifanya pamoja na kuinua kipato chao wajikwamue kiuchumi.Nipongeze vikundi vya vijana 12 wa wilaya ya Chato, Geita na Bukombe vilivyopewa mkopo. Hatua mliyofikia itachangia uanzishaji viwanda vidogo ambavyo vitasaidia kutengeneza ajira na kuongeza ukuaji wa uchumi,alieleza Mavunde.Mbunge wa Chato ambaye ni Waziri wa Nishati, Medard Kalemani amesema vikundi 783 vimesajiliwa Geita na baadhi ya vikundi ni vya vijana wa Wilaya Chato waliopata mkopo na kuanzisha shughuli za kiuchumi za ufugaji, kilimo, uchimbaji wa madini, uvuvi na biashara.Naibu Waziri Maliasili na Utalii, Constantine Kanyasu alieleza programu ya kukuza ujuzi inayosimamiwa na Ofisi ya Waziri Mkuu ni vyema ikiwawezesha vijana kupata stadi za kazi katika utoaji huduma za hoteli kukuza utalii.  <topic>: KITAIFA 